REPUBLIKA SRBIJA

NARODNA SKUPŠTINA

Odbor za administrativno-budžetska

i mandatno-imunitetska pitanja

21 Broj 06-2/352-14

27. oktobar 2014. godine

B e o g r a d

ZAPISNIK

SA 28. SEDNICE ODBORA ZA ADMINISTRATIVNO-BUDžETSKA I MANDATNO-IMUNITETSKA PITANjA, ODRŽANE 27. OKTOBRA 2014. GODINE

 Sednica je počela u 10,35 časova.

 Sednicom je predsedavao Zoran Babić, predsednik Odbora.

 Sednici su prisustvovali članovi Odbora: Petar Petrović, Olgica Batić, Snežana Malović, Vesna Martinović, Dušica Stojković, Darko Laketić i Dragana Barišić.

 Sednici su prisustvovali zamenici odsutnih članova Odbora: Žarko Bogatinović, zamenik Aleksandra Markovića; Mira Petrović, zamenik Milana Krkobabića; Stefana Miladinović, zamenik Milisava Petronijevića; Ljiljana Malušić, zamenik Ljubiše Stojmirovića; Jelena Mijatović, zamenik Saše Maksimovića i Vesna Rakonjac, zamenik Veroljuba Matića.

 Sednici nisu prisustvovali članovi Odbora: Katarina Rakić, Aleksandar Marković, Milan Krkobabić, Milisav Petronijević, Đorđe Milićević, Ljubiša Stojmirović, Saša Maksimović, Veroljub Matić i Obrad Isailović.

 Pre prelaska na utvrđivanje dnevnog reda, predsednik Odbora je izrazio očekivanje da će dnevni red sednice biti dopunjen razmatranjem ostavke Zorana Živkovića na funkciju narodnog poslanika. Međutim, kako imenovani još uvek nije podneo ostavku, Odbor je, na predlog predsednika, jednoglasno utvrdio sledeći

D n e v n i r e d:

- usvajanje zapisnika sa 24. i 25. sednice Odbora -

 1. Razmatranje Odluke Republičke izborne komisije 02 Broj: 013-1292/14 od 23. oktobra 2014. godine, o dodeli mandata narodnog poslanika radi popune upražnjenog poslaničkog mesta u Narodnoj skupštini;

 2. Razno.

 Pre prelaska na razmatranje prve tačke dnevnog reda Odbor je jednoglasno, bez primedaba, usvojio zapisnike sa 24. i 25. sednice Odbora.

 **Prva tačka dnevnog reda**: Razmatranje Odluke Republičke izborne komisije 02 Broj: 013-1292/14 od 23. oktobra 2014. godine, o dodeli mandata narodnog poslanika radi popune upražnjenog poslaničkog mesta u Narodnoj skupštini

 Predsednik Odbora upoznao je članove i zamenike članova Odbora sa sadržinom Odluke Republičke izborne komisije 02 Broj: 013-1292/14 o dodeli mandata narodnog poslanika radi popune upražnjenog poslaničkog mesta u Narodnoj skupštini i uverenja o izboru narodnog poslanika Ivana Jovanovića.

 Diskusije nije bilo.

 Na predlog predsednika, Odbor je jednoglasno usvojio i Narodnoj skupštini podneo sledeći

I Z V E Š T A J

 Odbor je konstatovao da je prestankom mandata narodnom poslaniku Draganu Đilasu, izabranom sa Izborne liste „SA DEMOKRATSKOM STRANKOM ZA DEMOKRATSKU SRBIJU“, ostalo upražnjeno poslaničko mesto u Narodnoj skupštini, u skladu sa odredbom člana 88. Zakona o izboru narodnih poslanika.

 Kada narodnom poslaniku mandat prestane pre isteka vremena na koje je izabran, mandat se dodeljuje kandidatu sa iste izborne liste sa koje je bio izabran narodni poslanik, na način utvrđen u članu 92. Zakona o izboru narodnih poslanika.

Odbor je, postupajući u skladu sa odredbama člana 199. Poslovnika Narodne skupštine, izvršio uvid u Odluku Republičke izborne komisije i Uverenje o izboru narodnog poslanika Ivana Jovanovića, izabranog sa Izborne liste „SA DEMOKRATSKOM STRANKOM ZA DEMOKRATSKU SRBIJU“ i utvrdio da su podaci o izboru narodnog poslanika istovetni sa podacima iz Odluke Republičke izborne komisije, čime su se stekli uslovi za potvrđivanje mandata imenovanom narodnom poslaniku.

Odbor predlaže da Narodna skupština odmah po prijemu ovog izveštaja, konstatuje potvrđivanje mandata novoizabranom narodnom poslaniku Ivanu Jovanoviću.

Za izvestioca Odbora na sednici Narodne skupštine određen je Zoran Babić, predsednik Odbora.

 **Druga tačka dnevnog reda**: Razno

Predsednik Odbora je pozvao sve članove radne Grupe za izradu predloga kodeksa ponašanja narodnih poslanika, kao i sve članove i zamenike Odbora, da u organizaciji Misije OEBS-a, 1. i 2. novembra 2014. godine, prisustvuju radionici koja će se održati u Aranđelovcu.

Sednica je završena u 10,40 časova.

Sastavni deo ovog zapisnika čini obrađeni tonski snimak sednice Odbora.

 SEKRETAR PREDSEDNIK

Svetlana Dedić Zoran Babić